වයඹ හා බස්නාහිර කණ්ඩායම් අතර ඊයේ පල්ලෙකැලේ ජාත්‍යන්තර ක්‍රිකට් ක්‍රීඩාංගණයේ පැවැති ශ්‍රී ලංකා ප්‍රිමියර් ලීග් තරගයේදී වයඹ පිල ලකුණු 67ක පහසු ජයක් වාර්තා කළේය.වයඹ කණ්ඩායම පළමුව පන්දුවට පහර දෙමින් කඩුලු 9කට ලකුණු 165ක් රැස් කළ අතර පිළිතුරු වශයෙන් බස්නාහිර පිලට ලබා ගත හැකිවූයේ ලකුණු 98ක් පමණි.ලකුණු 166ක ජයග්‍රාහී ඉලක්කයක් හඹා යාමේදී ඕවරයකට ලකුණු 8කට වැඩි වේගයක් පවත්වා ගෙන යා යුතුව තිබුනද එවැන්නක් බස්නාහිර පිලෙන් කිසිවිටෙකත් දිස් නොවිණි.ඔවුන්ගේ ආරම්භක පිතිකරු යුගලය වූ දිමුත් කරුණාරත්න හා තිලකරත්න ඩිල්ෂාන් ඉනිමේ 6 වැනි ඕවරය සම්පූර්ණ වන විට දැවී ගොස් සිටියහ.අසාර් මහමූඩ්ගේ පන්දුවක් කෙළින්ම කඩුල්ලේ වැදීමෙන් ඩිල්ෂාන් ලකුණු 9කට දැවී ගිය අතර හතරේ පහර 4ක් සමග පන්දු 18කින් ලකුණු 19ක් ලබා ගෙන සිටි කරුණාරත්න පාකිස්තාන විස්සයි 20 ක්‍රිකට් නායක මොහමඩ් හෆීස්ගේ පන්දුවකට පෙරළා ඔහු අතටම උඩ පන්දුවක් ලබා දෙමින් දැවී ගියේය.රිලී රොසොව් තෙවැනි කඩුල්ල ලෙසින් දැවී යාමට පෙර පන්දු 16කින් ලකුණු 20ක් (හතරේ පහර 3) ලබා ගත්තේය. 10 වැනි ඕවරය අවසන් වන විට බස්නාහිර පිලේ කඩුලු 3ක් ලකුණු 62කට බිඳ වැටී තිබුනු අතර වයඹ ඉනිමේ මේ අවස්ථාව වන විට ඔවූහු එක් කඩුල්ලක් පමණක් දැවී ලකුණු 86ක් රැස්කර ගෙන සිටියහ.බස්නාහිර ඉතිරි කඩුලු 7 තරගයේ තවත් පන්දු 5ක් ඉතිරිව තිබියදී ලකුණු 36කට බිඳ වැටිනි.